**El Prat de Llobregat inicia una experiència pionera perquè l’alumnat aprengui anglès dins i fora de l’aula en totes les etapes educatives**

***Auxiliars de conversa nadius s’incorporen als centres educatius per reforçar les habilitats comunicatives de l’alumnat en anglès, donant suport als docents i fent pràctiques de conversa tant a l’aula com en espais informals com l’esbarjo o el menjador.***

***Aquesta experiència pilot va dirigida a alumnat de totes les etapes educatives i també beneficiarà el propi professorat i la comunitat educativa dels centres.***

***Demà dimarts, 28 de novembre, es dóna el tret de sortida al projecte, amb un acte de benvinguda als auxiliars de conversa nadius.***

Durant aquest curs escolar, l’Ajuntament del Prat de Llobregat aposta per reforçar l’aprenentatge de l’anglès als centres educatius, maximitzant la seva exposició a la llengua. Per això, posa en marxa una experiència pionera, perquè **l’alumnat pugui aprendre anglès tant dins com fora de l’aula**, amb el suport d’auxiliars de conversa nadius, que s’han incorporat als centres educatius a finals d’aquest mes de novembre.

**Les funcions dels auxiliars de conversa seran reforçar les habilitats comunicatives de l’alumnat en anglès** i realitzar pràctiques de conversa tant dins de l’aula com fora, en espais com l’esbarjo, el menjador escolar o activitats del centre on es pugui fomentar l’ús d’aquesta llengua (sortides, festivals, jornades de portes obertes, activitats extraescolars...). Els auxiliars de conversa es coordinaran amb el professorat i també oferiran la seva col·laboració a les AMPA de cada centre educatiu.

Les activitats dinamitzades pels auxiliars de conversa estan adreçades a alumnat de totes les etapes educatives i també beneficiaran el professorat i la comunitat educativa dels propis centres. A més, els auxiliars de conversa intervindran a l’escola de formació per a persones adultes. L’Ajuntament del Prat ha posat en marxa totes aquestes accions, d’acord amb el Departament d’Ensenyament de la Generalitat de Catalunya.

**Prova pilot en 7 centres educatius del Prat**

Aquest curs escolar s’iniciarà aquest projecte a mode de prova pilot en 7 centres educatius de la ciutat: Escola Josep Tarradellas, Escola Joan Maragall, Escola del Parc, Escola Galileo Galilei, Institut Salvador Dalí, Institut Ribera Baixa i Escola d’adults Terra Baixa. Amb aquesta finalitat, **s’ha contractat 6 auxiliars de conversa, tots ells nadius** (del Regne Unit, Canadà...) i graduats en psicologia, educació, lingüística... De cara al curs vinent, és previst duplicar el nombre de centres educatius i d’auxiliars contractats.

**Demà, dimarts 28 de novembre, a les 17.30h, al Centre Cívic Ribera Baixa, se celebrarà un acte per donar el tret de sortida a l’inici del projecte**, en què es donarà la benvinguda als auxiliars de conversa nadius, en presència dels equips directius i del professorat dels centres implicats, les seves AMPA i la inspecció educativa. Hi assistirà la tinenta d'alcalde d'Igualtat i Drets Socials i Regidora d'Educació, Pilar Eslava, a més d’altres representants municipals.

**Nou curs per al professorat: com ensenyar altres assignatures en anglès?**

Paral·lelament, l’Ajuntament del Prat, en col·laboració amb el Centre d’Innovació i Formació en Educació de la UVic-UCC (CIFE), ofereix al professorat de la ciutat un altre curs de formació sobre metodologia per impartir en anglès altres assignatures del currículum escolar. Es tracta de la formació reglada **“Model d’aprenentatge AICLE” (aplicació de metodologies d’Aprenentatge de Continguts i Llengua Estrangera)** de 45 hores de durada. Més d’una vintena de docents de la ciutat estan realitzant aquesta formació a l’escola Jacint Verdaguer, que es va iniciar el 9 d’octubre i finalitzarà el 14 de desembre. Per cursar-la, cal tenir el nivell B2 d’anglès.

**Projecte Educació, Cultura i Comunitat**

Les activitats per reforçar l’aprenentatge de l’anglès formen part del Projecte Educació, Cultura i Comunitat de l’Ajuntament del Prat, que s’ha posat en marxa durant aquest curs escolar. Mitjançant la vinculació d’aquests tres àmbits, **el projecte vol afavorir el desenvolupament cultural i artístic de les persones al llarg de la seva vida, for­mant una ciutadania amb capacitat crí­tica i amb interessos culturals diversos, i facilitant-los diferents pràctiques culturals.**

El projecte pretén articular una xarxa de ciutat que connecti centres educatius, equipaments culturals, en­titats culturals i artístiques, AMPA, famí­lies, serveis educatius i l’Ajuntament (regidories d’educació i cultura) amb la ciutadania, per poder desenvolupar conjuntament projectes educatius que ofereixin nous espais i oportunitats d’aprenentatge. Fins ara, ja s’organitzaven al Prat activitats culturals i educatives amb aquest objectiu, però, amb aquest projecte, es pretén fer un salt endavant, estenent i impulsant nous projectes de llarga durada. El projecte té els següents àmbits d'actuació: **l'Educació en les arts (música, teatre, dansa i arts visuals); el Foment de la lectura; “Open to the world”, l'impuls de l'anglès; Patrimoni cultural i cultura popular; i Coneixement científic, tècnic i digital.**